
Smatram kako Odluka o izmjenama Odluke o izradi V. izmjena i dopuna Prostornog plana Sisačko – moslavačke županije od 26. ožujka 2026. godine nije uopće smjela biti donesena. Zahtjev investitora za gradnju i uređenje sunčane elektrane i baterijskih spremnika na području Općine Topusko (snage 500 MW, prema javnim tvrdnjama investitora), gradnju AI inovacijskog i razvojnog centra – „Kampus Topusko“ (snage 1 GW, prema javnim tvrdnjama investitora) te gradnju 400 kV dalekovoda (i to 4 dalekovoda, duljine oko 300 km, prema javnim tvrdnjama investitora) trebao je u startu biti odbačen. 

U samoj Odluci od 26. ožujka 2026. u članku 2, stavak 5 navodi se kako će taj projekt „poboljšati razinu i kvalitetu života stanovništva na području Županije“, iako to nigdje nije utvrđeno, što otvara prostor sumnji u neobjektivan pristup ovoj inicijativi investitora.

Ovaj projekt svojom veličinom i utjecajem značajno nadilazi prostor Sisačko – moslavačke županije, a pri tome nije usklađen s niti jednom relevantnom strategijom na nacionalnoj razini. Realizacija projekta bi povećala potrošnju električne energije cijele države za jednu trećinu, a takav sustav nije predviđen niti dimenzioniran niti jednom strategijom. Stoga odluka o izgradnji takvog projekta nadilazi prostorni plan županije.

Osim toga, utjecaj na sam prostor SMŽ izuzetno je nepovoljan i velik.  Podatkovni centar, solarna elektrana i baterijski sustav navedenih veličina realno zauzimaju barem 1.000 hektara prostora. Kada se tome pridoda i izgradnja stotina kilometara dalekovoda, ogromno područje SMŽ bilo bi nepovratno ogoljeno i uništeno. 

Također, tu je golema potrošnja vode koja bi se koristila za hlađenje ovog hyperscale podatkovnog centra. Hlađenje servera, ovisno o metodi koja se primjenjuje, može iziskivati više milijuna litara vode dnevno. Kako je Topusko specifično po svojim termalnim i podzemnim vodama, golem je rizik od narušavanja lokalnog vodnog režima. Postoji više mogućih načina hlađenja, ali svaki sustav ima izražene okolišne posljedice te se izbor svodi na ekstremnu potrošnju energije, golemo iscrpljivanje vodnih dobara ili rizik od kemijskog onečišćenja.

Zagađenje zvukom ovakvih postrojenja kod ljudi uzrokuje kronični stres, poremećaje sna i općenito pad kvalitete života. Iako na tom području i u okolici ne živi velik broj ljudi, izgradnja ovog podatkovnog centra znatno bi im narušila kvalitetu života. Osim ozbiljnog udara na zdravlje ljudi, taj kontinuirani šum dezorijentira i ugrožava lokalne životinjske vrste.

Izuzetno velik problem je i elektronički otpad. Zbog jako brzog razvoja tehnologije, ali i trošenja ugrađenih komponenti, opremu je potrebno učestalo mijenjati, i to svake dvije do četiri godine. Kod ovako ogromnih podatkovnih centara to znači da se stvaraju tisuće tona toksičnog elektronskog otpada. Iako se dio toga reciklira, rezultat su svejedno goleme količine opasnog otpada koje često završavaju na neadekvatnim odlagalištima. Zbog veličine planiranog podatkovnog centra, količine elektroničkog otpada bit će takve da ih također vjerojatno neće biti moguće zbrinuti na području SMŽ te da će u izuzetno značajnoj mjeri povećati problem zbrinjavanja takvog otpada na razini cijele države.

Zbog navedenih razloga, smatram kako je prijedlog investitora za realizaciju ovog projekta potrebno odbaciti.

Ostali komentari:
· Pod točkom 2 obaveznog sadržaja SSUO „Podaci o postojećem stanju okoliša i mogući razvoj okoliša bez provedbe strategije, plana i programa ("nulta varijanta")“ nužno je detaljno obraditi hidrološko stanje,  i elektroenergetsku bilancu postojećeg stanja, kao referentnu točku za usporedbu. Razvoj okoliša bez provedbe Plana mora prikazati scenarij u kojem se lokalni vodni resursi i prostor čuvaju za potrebe lokalnog stanovništva, poljoprivrede i javnog dobra, naspram njihove potpune komercijalizacije.
· Pod točkom 4 obaveznog sadržaja SSUO „Postojeći okolišni problemi koji su važni za plan, posebno uključujući one koji se odnose na područja posebnog ekološkog značaja.“ Tražimo da se u sadržaj unese obveza obrade problema ranjivosti podzemnih voda i opasnosti od prekomjernog crpljenja vodnih resursa, uključujući i prekogranični utjecaj na BiH. Studija mora analizirati utjecaj zahvaćanja utvrđenih količina vode te ustanoviti utjecaj na lokalne izvore, poremećaje vodnog režima i opskrbu građana pitkom vodom
· Pod točkom 6 obaveznog sadržaja SSUO „Vjerojatno značajni utjecaji (sekundarni, kumulativni, sinergijski...) na okoliš, klimu, vodu, stanovništvo, zdravlje i materijalnu imovinu.” Strateška studija mora obraditi
· Sinergijski i kumulativni utjecaj enormne potrošnje električne energije AI kampusa na stabilnost elektroenergetskog sustava i ugljični otisak Republike Hrvatske.
· Utjecaj na klimu - Solarna elektrana neće proizvoditi dovoljno električne energije za potrebe ovako velikog podatkovnog centra, a Hrvatska ne proizvodi dovoljno niti za svoje potrebe, stoga će ovo postrojenje znatno povećati uvoz električne energije. Dio te energije koja bi se uvozila proizveden je iz fosilnih izvora i samim time ima negativan utjecaj na klimu.
· Utjecaj na "stanovništvo i materijalnu imovinu" mora uključivati analizu rizika od trajnog uništenja područja u zamjenu za tehnologiju koja (prema praksi) dugoročno generira vrlo mali broj stalnih radnih mjesta. 


S poštovanjem,



								_________________________


								_________________________
